 Na KALUME KAZUNGU SERIKALI imewalaumu wakazi wa Kaunti ya Lamu hasa wanaoishi katika vijiji vinavyopakana na msitu wa Boni kwa kuwaficha magaidi wa kundi la al-Shabaab na kusaidia harakati za kundi hilo. Hii ni baada ya shambulio jingine la kigaidi kutokea Jumatatu ambapo afisa wa kijamii wa kulinda misitu, Ali Hamza Kimango, 28, alifariki wakati bomu lilipolipuka barabarani. Katika kisa hicho, watu wengine wawili akiwemo dereva wa trela la kubeba maji na mwanafunzi wa sekondari walijeruhiwa vibaya. Gari walilokuwa wakisafiria lilikanyaga kilipuzi cha kutegwa ardhini kinachoaminika kiliwekwa na magaidi wa Al-Shabaab eneo la Sankuri ndani ya msitu wa Boni. Kamishna wa Kaunti ya Lamu, Bw Irungu Macharia alisema huenda wananchi wanashirikiana na magaidi katika kutekeleza mashambulio kwani mara nyingi wahalifu hao hawaonekani ilhali kuna wanajeshi wanaoendeleza oparesheni ya usalama ndani ya msitu ambapo wahalifu walikuwa wakijificha zamani. “Haiwezekani kwamba operesheni inaendelea kila siku kwenye msitu wa Boni ilhali magaidi bado wanajitokeza kutekeleza mashambulizi yanayoua na kujeruhi raia na walinda usalama, kisha wanapotea ghafla wasionekane. Hii inamaanisha hawa magaidi wanayeyuka miongoni mwetu. Hii ndiyo sababu ninawahimiza wananchi kushirikiana na vitengo vya usalama na kuwa tayari kutoa ripoti za kusaidia kumaliza ugaidi eneo hili,” akasema Bw Macharia. Gari lililoshambuliwa lilikuwa limetoka kijiji cha Mararani kuelekea Kiunga mwendo wa saa nne asubuhi. Bw Macharia alisema msako dhidi ya magaidi waliohusika na shambulio hilo unaendelea katika eneo la Sankuri na viunga vyake, hivyo akawataka raia kushirikiana kikamilifu na walinda usalama ili kusaidia kupatikana kwa wahalifu hao. Operesheni ya Msitu wa Boni ilizinduliwa na serikali ya kitaifa Septemba mwaka wa 2015, dhamira kuu ikiwa ni kuwasaka na kuwamaliza magaidi wa wanaoaminika kujificha ndani ya msitu huo. Shambulio la Jumatatu lilijiri wiki tatu baada ya afisa wa Jeshi la Ulinzi wa Taifa (KDF) kujeruhiwa vibaya kwenye shambulio la kilipuzi cha kutegwa ardhini kati ya Milimani na Baure, msituni Boni mnamo Oktoba 12. Mapema Septemba 26, magaidi 15 walifariki baada ya lori walilokuwa wakisafiria kukanyaga kilipuzi ambacho kilikuwa kimetegwa na wenzao waliolenga kudhuru walinda usalama wa Kenya, kati ya Sarira na Ras Kiamboni, karibu na Ishakani, mpakani mwa Lamu na Somalia. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  